#

# Smernica č. 11/2023 o morálnom oceňovaní

Gestorský útvar: sekcia stredných škôl a celoživotného vzdelávania, ev. č.: 2023/8301:3-C2920

tel.: 02/59 374 457

Minister školstva, vedy, výskumu a športu (ďalej len „minister“) vydáva podľa článku 12 ods. 2 písm. f) druhého bodu Organizačného poriadku Ministerstva školstva, vedy, výskumu a športu Slovenskej republiky túto smernicu:

###

### Morálne ocenenie

1. Minister udeľuje každoročne morálne ocenenie Cena svätého Gorazda (ďalej len „ocenenie“)
	1. pedagogickým zamestnancom a odborným zamestnancom,
	2. vysokoškolským učiteľom, výskumným pracovníkom a umeleckým pracovníkom vysokých škôl,
	3. vyslaným učiteľom a vyslaným lektorom slovenského jazyka v zahraničí, pedagogickým zamestnancom škôl s vyučovacím jazykom slovenským v zahraničí, fyzickým osobám, ktoré pôsobia v oblasti medzinárodnej spolupráce, alebo predstaviteľom slovenských krajanských spolkov v zahraničí,
	4. iným fyzickým osobám, ktoré pôsobia v oblasti školstva, športu, výskumu, vedy a techniky, ktorých výkon práce súvisí s výchovou a vzdelávaním, okrem žiakov a študentov podľa písmen e) a f),
	5. žiakom základných škôl, stredných škôl a základných umeleckých škôl,
	6. študentom.
2. Minister udeľuje osobám podľa odseku 1 písm. a) až d)
3. zlatú medailu svätého Gorazda,
4. striebornú medailu svätého Gorazda alebo
5. bronzovú medailu svätého Gorazda.
6. Minister udeľuje osobám podľa odseku 1 písm. e) a f) pamätný list svätého Gorazda.
7. Ocenenie podľa odseku 2 môže byť udelené aj osobám, ktoré poberajú starobný dôchodok, ak v poslednom zamestnaní vykonávali prácu podľa odseku 1 písm. a) až d).
8. Ocenenie podľa odsekov 2 a 3 môže byť udelené aj osobám in memoriam.
9. Ocenenému sa spolu s medailou svätého Gorazda odovzdáva aj listina o jej udelení.
10. Ocenenie možno spojiť s finančným darom alebo s vecným darom. Finančný dar sa neposkytuje, ak sa ocenenie udeľuje in memoriam.

### Dôvody na udelenie ocenenia

1. Minister udeľuje zlatú medailu svätého Gorazda
2. pedagogickým zamestnancom a odborným zamestnancom za celoživotnú prácu a mimoriadne výsledky celoštátneho významu alebo medzinárodného významu dosiahnuté vo výchove a vzdelávaní alebo v odbornej starostlivosti o deti a žiakov,
3. vysokoškolským učiteľom, výskumným pracovníkom a umeleckým pracovníkom vysokých škôl za celoživotnú prácu a mimoriadne výsledky celoštátneho významu alebo medzinárodného významu,
4. vyslaným učiteľom a vyslaným lektorom slovenského jazyka v zahraničí, pedagogickým zamestnancom škôl s vyučovacím jazykom slovenským v zahraničí, fyzickým osobám, ktoré pôsobia v oblasti medzinárodnej spolupráce, alebo predstaviteľom slovenských krajanských spolkov v zahraničí za celoživotnú prácu a mimoriadne výsledky celoštátneho významu alebo medzinárodného významu v oblasti podpory vyučovania slovenského jazyka alebo vyučovania v slovenskom jazyku v zahraničí a prezentácie Slovenskej republiky v zahraničí,
5. iným fyzickým osobám za celoživotnú prácu a mimoriadne výsledky dosiahnuté v oblasti školstva, športu alebo vedy a techniky, ktorých výkon práce súvisí s výchovou a vzdelávaním.
6. Minister udeľuje striebornú medailu svätého Gorazda
7. pedagogickým zamestnancom a odborným zamestnancom za významný podiel na rozvoji školstva v Slovenskej republike,
8. vysokoškolským učiteľom, výskumným pracovníkom a umeleckým pracovníkom vysokých škôl za významný podiel na rozvoji vysokého školstva v Slovenskej republike,
9. vyslaným učiteľom a vyslaným lektorom slovenského jazyka v zahraničí, pedagogickým zamestnancom škôl s vyučovacím jazykom slovenským v zahraničí, fyzickým osobám, ktoré pôsobia v oblasti medzinárodnej spolupráce, alebo predstaviteľom slovenských krajanských spolkov v zahraničí za dlhoročnú prácu a významný podiel v oblasti podpory vyučovania slovenského jazyka alebo vyučovania v slovenskom jazyku v zahraničí a prezentácie Slovenskej republiky v zahraničí,
10. iným fyzickým osobám za významné výsledky dosiahnuté v oblasti školstva, športu alebo vedy a techniky, ktorých výkon práce súvisí s výchovou a vzdelávaním.
11. Minister udeľuje bronzovú medailu svätého Gorazda
12. pedagogickým zamestnancom a odborným zamestnancom za mimoriadny prínos v oblasti výchovy a vzdelávania alebo mimoriadny prínos k profesijnému rozvoju pedagogických zamestnancov a odborných zamestnancov,
13. vysokoškolským učiteľom, výskumným pracovníkom a umeleckým pracovníkom vysokých škôl za mimoriadny prínos pre vysoké školstvo v Slovenskej republike,
14. vyslaným učiteľom a vyslaným lektorom slovenského jazyka v zahraničí, pedagogickým zamestnancom škôl s vyučovacím jazykom slovenským v zahraničí, fyzickým osobám, ktoré pôsobia v oblasti medzinárodnej spolupráce, alebo predstaviteľom slovenských krajanských spolkov v zahraničí za mimoriadne výsledky dosiahnuté v oblasti podpory vyučovania slovenského jazyka alebo vyučovania v slovenskom jazyku v zahraničí a prezentácie Slovenskej republiky v zahraničí,
15. iným fyzickým osobám za mimoriadny prínos v oblasti školstva, športu alebo vedy a techniky, ktorých výkon práce súvisí s výchovou a vzdelávaním.
16. Minister udeľuje pamätný list svätého Gorazda
17. žiakom základných škôl, stredných škôl a základných umeleckých škôl za mimoriadne výsledky celoštátneho významu alebo reprezentáciu Slovenskej republiky v zahraničí v študijnej oblasti, záujmovo-umeleckej oblasti, výskumno-vývojovej oblasti, za mimoriadny športový výkon alebo za humánny čin v predchádzajúcom školskom roku,
18. študentom za mimoriadne výsledky celoštátneho významu alebo reprezentáciu Slovenskej republiky v zahraničí v študijnej oblasti, záujmovo-umeleckej oblasti, výskumno-vývojovej oblasti, za mimoriadny športový výkon alebo za humánny čin v predchádzajúcom akademickom roku.

### Predkladanie návrhov

1. Návrhy na ocenenie predkladá sekcii, v pôsobnosti ktorej je morálne oceňovanie,
	1. podľa čl. 1 ods. 1 písm. a)
		1. riaditeľ školy alebo školského zariadenia,
		2. štatutárny orgán zriaďovateľa školy alebo školského zariadenia,
		3. štatutárny orgán ústredného orgánu štátnej správy,
		4. riaditeľ regionálneho úradu školskej správy,
		5. predseda samosprávneho kraja,
		6. primátor mesta, starosta obce alebo starosta mestskej časti,
		7. rektor vysokej školy, ktorá uskutočňuje študijný program, ktorým sa získava vzdelanie požadované na splnenie kvalifikačného predpokladu na výkon pracovnej činnosti pedagogických zamestnancov a odborných zamestnancov,
		8. štatutárny orgán inej právnickej osoby, ktorá má v predmete činnosti vzdelávanie,
		9. štatutárny orgán právnickej osoby, ktorá sa zúčastňuje na koordinácii odborného vzdelávania a prípravy pre trh práce na celoštátnej úrovni,
		10. generálny riaditeľ sekcie, v pôsobnosti ktorej sú materské školy, základné školy, stredné školy, základné umelecké školy alebo školské zariadenia,
		11. štatutárny orgán priamo riadenej organizácie Ministerstva školstva, vedy, výskumu a športu Slovenskej republiky (ďalej len „ministerstvo“),
		12. štatutárny orgán odborovej organizácie, ktorá zastupuje osoby podľa čl. 1 ods. 1 písm. a),
	2. podľa čl. 1 ods. 1 písm. b)
		1. rektor vysokej školy,
		2. generálny riaditeľ sekcie, v pôsobnosti ktorej sú vysoké školy,
		3. štatutárny orgán priamo riadenej organizácie ministerstva,
		4. štatutárny orgán odborovej organizácie, ktorá zastupuje osoby podľa čl. 1 ods. 1 písm. b),
	3. podľa čl. 1 ods. 1 písm. c) generálny riaditeľ sekcie, v pôsobnosti ktorej je medzinárodná spolupráca,
	4. podľa čl. 1 ods. 1 písm. d)
		1. generálny riaditeľ sekcie, v  pôsobnosti ktorej sú materské školy, základné školy, stredné školy, základné umelecké školy alebo školské zariadenia, ak ide o oblasť školstva,
		2. generálny riaditeľ sekcie, v pôsobnosti ktorej je šport, riaditeľ Národného športového centra alebo prezident Slovenskej asociácie univerzitného športu, ak ide o oblasť športu,
		3. generálny riaditeľ sekcie, v pôsobnosti ktorej je veda a technika alebo predseda Slovenskej akadémie vied, ak ide o oblasť vedy a techniky,
		4. štatutárny orgán priamo riadenej organizácie ministerstva,
		5. štatutárny orgán odborovej organizácie, ktorá zastupuje osoby podľa čl. 1 ods. 1 písm. d),
	5. podľa čl. 1 ods. 1 písm. e)
		1. riaditeľ školy,
		2. štatutárny orgán zriaďovateľa školy,
		3. predseda samosprávneho kraja,
		4. primátor mesta, starosta obce alebo starosta mestskej časti,
		5. riaditeľ regionálneho úradu školskej správy,
		6. generálny riaditeľ sekcie, v pôsobnosti ktorej sú základné školy, stredné školy alebo základné umelecké školy,
		7. generálny riaditeľ sekcie, v pôsobnosti ktorej je šport, riaditeľ Národného športového centra alebo prezident Slovenskej asociácie univerzitného športu, ak ide o oblasť športu,
		8. štatutárny orgán priamo riadenej organizácie ministerstva,
	6. podľa čl. 1 ods. 1 písm. f)
		1. rektor vysokej školy,
		2. generálny riaditeľ sekcie, v pôsobnosti ktorej sú vysoké školy,
		3. štatutárny orgán priamo riadenej organizácie ministerstva.
2. Termín na predkladanie návrhov v príslušnom kalendárnom roku zverejňuje ministerstvo na svojom webovom sídle.
3. Návrhy na udelenie ocenenia sa predkladajú prostredníctvom elektronického formuláru zverejneného na webovom sídle ministerstva. Elektronický formulár na predkladanie návrhov sa sprístupňuje na najmenej 14 dní.
4. Navrhovateľ ocenenia zodpovedá za obsahovú stránku návrhu na ocenenie, ktorý predkladá prostredníctvom elektronického formuláru.

### Komisia pre morálne oceňovanie

* 1. Návrhy na ocenenie posudzuje Komisia Ministerstva školstva, vedy, výskumu a športu Slovenskej republiky pre morálne oceňovanie (ďalej len „komisia“) zriadená podľa osobitného vnútorného aktu riadenia.[[1]](#footnote-1)) Minister rozhoduje o udelení ocenenia na základe odporúčaní komisie.
	2. Minister rozhoduje o počte udelených ocenení pred príslušným zasadnutím komisie.
	3. Minister môže udeliť ocenenie aj na základe vlastnej iniciatívy nad rámec návrhov.
	4. Zoznam ocenených osôb a dôvod ocenenia sa zverejňuje na webovom sídle ministerstva.

### Finančné zabezpečenie

Náklady na ocenenia sa uhrádzajú z rozpočtu ministerstva; minister rozhoduje o vyčlenení finančných prostriedkov na tento účel na príslušný kalendárny rok.

###

**Zrušovacie ustanovenie**

Zrušuje sa smernica č. 15/2021 o postupe pri morálnom oceňovaní v znení smernice č. 51/2021.

### Účinnosť

Táto smernica nadobúda účinnosť 15. apríla 2023.

**minister**

## Obsah

[Smernica č. 11/2023 o morálnom oceňovaní 1](#_Toc131066219)

[Čl. 1 Morálne ocenenie 1](#_Toc131066220)

[Čl. 2 Dôvody na udelenie ocenenia 2](#_Toc131066221)

[Čl. 3 Predkladanie návrhov 3](#_Toc131066222)

[Čl. 4 Komisia pre morálne oceňovanie 5](#_Toc131066223)

[Čl. 5 Finančné zabezpečenie 5](#_Toc131066224)

[Čl. 6 Zrušovacie ustanovenie ..........................................................................................................5](#_Toc131066225)

[Čl. 7 Účinnosť 5](#_Toc131066226)

[Obsah 6](#_Toc131066227)

1. ) Príkaz ministra č. 16/2021, ktorým sa zriaďuje Komisia Ministerstva školstva, vedy, výskumu a športu Slovenskej republiky pre morálne oceňovanie v znení príkazu ministra č. 53/2021 a príkazu ministra č. 12/2023. [↑](#footnote-ref-1)